CELEX: 32019D1351
Language: fi
Date: 2019-08-19 00:00:00
Title: Komission täytäntöönpanopäätös (EU) 2019/1351, annettu 19 päivänä elokuuta 2019, Serbian tasavallasta peräisin olevista sikaeläimistä saatujen lihavalmisteiden ja käsiteltyjen mahojen, rakkojen ja suolten tuontia unioniin ja kauttakuljetusta unionin kautta koskevista erityisedellytyksistä kyseisessä maassa esiintyneen afrikkalaisen sikaruton vuoksi ja täytäntöönpanopäätöksen 2013/426/EU muuttamisesta (tiedoksiannettu numerolla C(2019) 6174) (ETA:n kannalta merkityksellinen teksti.)

20.8.2019   
               
               
                  FI
               
               
                  Euroopan unionin virallinen lehti
               
               
                  LI 216/1
               
            
         KOMISSION TÄYTÄNTÖÖNPANOPÄÄTÖS (EU) 2019/1351,
         annettu 19 päivänä elokuuta 2019,
         Serbian tasavallasta peräisin olevista sikaeläimistä saatujen lihavalmisteiden ja käsiteltyjen mahojen, rakkojen ja suolten tuontia unioniin ja kauttakuljetusta unionin kautta koskevista erityisedellytyksistä kyseisessä maassa esiintyneen afrikkalaisen sikaruton vuoksi ja täytäntöönpanopäätöksen 2013/426/EU muuttamisesta
         
            
               (tiedoksiannettu numerolla C(2019) 6174)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 1 ja 6 kohdan,
         sekä katsoo seuraavaa:
         
                     (1)
                  
                  
                     Afrikkalainen sikarutto on kotieläiminä pidettävien sikojen ja villisikojen erittäin tarttuva ja kuolemaan johtava tartuntatauti, joka voi levitä nopeasti esimerkiksi tartunnan saaneista eläimistä saatujen tuotteiden ja saastuneiden elottomien esineiden välityksellä. Jos afrikkalaista sikaruttoa esiintyy kolmannessa maassa, on olemassa vaara, että taudinaiheuttaja kulkeutuu unioniin elävien sikojen tai niistä saatavien tuotteiden tuonnin välityksellä.
                  
               
                     (2)
                  
                  
                     Serbia ilmoitti komissiolle 13 päivänä elokuuta 2019 vahvistaneensa afrikkalaisen sikaruton taudinpurkauksen Rabrovacissa (Sumen kylä), Velika Krsnassa ja Kusadakissa.
                  
               
                     (3)
                  
                  
                     Serbia ei komission asetuksen (EU) N:o 206/2010 (2) mukaisesti saa viedä unioniin eläviä sikoja ja tuoretta sianlihaa. Komission päätöksen 2007/777/EY (3) mukaisesti jäsenvaltioiden on kuitenkin sallittava kotieläiminä pidettävien sikojen sekä tarhattujen ja luonnonvaraisten sikojen lihavalmisteiden ja käsiteltyjen mahojen, rakkojen ja suolten tuonti unioniin tai kuljettaminen unionin kautta. Kyseisiä sioista saatuja tuotteita voidaan tuoda Serbiasta unioniin sillä edellytyksellä, että niille on tehty kyseisen päätöksen 3 artiklan ja liitteessä II olevan 2 osan mukainen erityiskäsittely ”D”.
                  
               
                     (4)
                  
                  
                     Afrikkalaisen sikaruton torjuntaan käytettävien eri käsittelyjen tehokkuudesta säädetään neuvoston direktiivin 2002/99/EY (4) liitteessä III. Lämpökäsittelyn 70 °C:n vähimmäislämpötilassa, joka on saavutettava kauttaaltaan koko lihassa päätöksen 2007/777/EY liitteessä II olevassa 4 osassa kuvatun erityiskäsittelyn ”D” mukaisesti, mikä edellyttää vähintään 70 °C:n sisälämpötilaa lihavalmisteeseen ja käsiteltyihin mahoihin, rakkoihin ja suoliin käytetyn lihan ja/tai mahojen, rakkojen ja suolten kypsennyksessä tai, raakakypsytetyn kinkun osalta, vähintään yhdeksän kuukauden mittaista luonnollista käymis- ja kypsymiskäsittelyä, jonka tuloksena Aw-arvo on enintään 0,93 ja pH-arvo enintään 6,0, ei katsota tehokkaasti poistavan afrikkalaiseen sikaruttoon liittyvää riskiä lihavalmisteista ja käsitellyistä mahoista, rakoista ja suolista.
                  
               
                     (5)
                  
                  
                     Jotta estettäisiin riski afrikkalaisen sikaruton kulkeutumisesta tuotaessa lihavalmisteita ja käsiteltyjä mahoja, rakkoja ja suolia, jotka on saatu Serbiasta peräisin olevista sikaeläimistä, on tarpeen varmistaa, että kyseisille tuotteille on tehty tehokas käsittely tartunnan aiheuttavan viruksen inaktivoimiseksi.
                  
               
                     (6)
                  
                  
                     Tämän vuoksi Serbiasta peräisin olevasta sianlihasta tai luonnonvaraisten sikojen lihasta koostuvien tai sitä sisältävien lihavalmisteiden ja käsiteltyjen mahojen, rakkojen ja suolten tuonti unioniin olisi sallittava ainoastaan, jos kyseisille lihavalmisteille ja käsitellyille mahoille, rakoille ja suolille on tehty vähintään erityiskäsittely ”C”, joka on kuvattu päätöksen 2007/777/EY liitteessä II olevassa 4 osassa ja jossa edellytetään vähintään 80 °C:n lämpötilaa, joka on saavutettava kauttaaltaan lihavalmisteeseen ja käsiteltyihin mahoihin, rakkoihin ja suoliin käytetyn lihan ja/tai mahojen, rakkojen ja suolten kypsennyksessä. Vaihtoehtoisesti voidaan soveltaa ankarampaa erityiskäsittelyä ”B”, joka on kuvattu kyseisessä 4 osassa ja jossa vaaditaan käsittelyä ilmatiiviissä astiassa vähintään F0-arvoon 3.
                  
               
                     (7)
                  
                  
                     Komission täytäntöönpanopäätöksessä 2013/426/EU (5) edellytetään, että kaikki ajoneuvot, joilla on kuljetettu eläviä eläimiä sellaiseen kolmanteen maahan tai sen osaan tai sellaisessa kolmannessa maassa tai sen osassa, jolla esiintyy afrikkalaista sikaruttoa ja joka sisältyy kyseisen täytäntöönpanopäätöksen liitteessä I olevaan luetteloon, on puhdistettava ja desinfioitava asianmukaisesti viimeisen purkamisen jälkeen ja että tällainen puhdistaminen ja desinfiointi on dokumentoitava asianmukaisesti unioniin saapumisen yhteydessä.
                  
               
                     (8)
                  
                  
                     Koska Serbiassa esiintyy afrikkalaista sikaruttoa, on tarpeen lisätä kyseinen maa täytäntöönpanopäätöksen 2013/426/EU liitteessä I olevaan kolmansien maiden tai niiden osien luetteloon.
                  
               
                     (9)
                  
                  
                     Täytäntöönpanopäätöstä 2013/426/EU sovelletaan 31 päivään joulukuuta 2019. Ottaen huomioon afrikkalaisen sikaruton epäsuotuisa tilanne kyseisessä päätöksessä luetelluissa maissa ja ottaen huomioon afrikkalaisen sikaruton epidemiologia ja unionissa kyseisen taudin osalta sovellettavat toimenpiteet, sen soveltamisaikaa on kuitenkin tarpeen jatkaa 31 päivään joulukuuta 2021 saakka. Sen vuoksi täytäntöönpanopäätöstä 2013/426/EU olisi muutettava,
                  
               
                     (10)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Jäsenvaltioiden on sallittava Serbian tasavallasta peräisin olevista kotieläiminä pidettävistä sioista, tarhatuista riistasorkkaeläimistä (sioista) tai luonnonvaraisista sioista peräisin olevien lihavalmisteiden ja käsiteltyjen mahojen, rakkojen ja suolten tuonti unioniin tai kauttakulku unionin kautta edellyttäen, että
            
                        a)
                     
                     
                        näille tuotteille on tehty päätöksen 2007/777/EY liitteessä II olevassa 4 osassa määritelty erityiskäsittely ”C” tai ”B”; sekä
                     
                  
                        b)
                     
                     
                        jäsenvaltiot varmistavat, että ainoastaan sellaisia tällaisten tuotteiden lähetyksiä, jotka vastaavat sen kansanterveyttä ja eläinten terveyttä koskevan todistusmallin vaatimuksia,
                        
                                    i)
                                 
                                 
                                    joka esitetään päätöksen 2007/777/EY liitteessä III, tuodaan unioniin,
                                 
                              
                                    ii)
                                 
                                 
                                    joka esitetään kyseisen päätöksen liitteessä IV, tuodaan unionin alueelle passitettaviksi kolmanteen maahan joko välittömästi tai varastoinnin jälkeen neuvoston direktiivin 97/78/EY (6) 12 artiklan 4 kohdan tai 13 artiklan mukaisesti eikä ole tarkoitettu tuotaviksi unioniin, sekä
                                 
                              
                  
                        c)
                     
                     
                        tällaisten lähetysten mukana on lähettävän kolmannen maan virkaeläinlääkärin asianmukaisesti täyttämä ja allekirjoittama asiaa koskeva todistus, joka osoittaa, että a alakohdassa tarkoitettu vaadittu erityiskäsittely on tehty.
                     
                  
         
            2 artikla
            Muutetaan täytäntöönpanopäätös 2013/426/EU seuraavasti:
            
                        1)
                     
                     
                        Korvataan 4 a artikla seuraavasti:
                        
                           ”4 a artikla
                           Tätä päätöstä sovelletaan 31 päivään joulukuuta 2021.”
                        
                     
                  
                        2)
                     
                     
                        Lisätään liitteeseen I sana ”Serbia” sanan ”Venäjä” jälkeen.
                     
                  
         
            3 artikla
            Tätä päätöstä sovelletaan 31 päivään joulukuuta 2021.
         
         
            4 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 19 päivänä elokuuta 2019.
            
               
                  Komission puolesta
               
               Vytenis ANDRIUKAITIS
               
                  Komission jäsen
               
            
         
         
            (1)  EYVL L 24, 30.1.1998, s. 9.
         
            (2)  Komission asetus (EU) N:o 206/2010, annettu 12 päivänä maaliskuuta 2010, sellaisten kolmansien maiden ja alueiden tai niiden osien luetteloiden vahvistamisesta, joista on sallittua tuoda Euroopan unionin alueelle tiettyjä eläimiä ja tuoretta lihaa, sekä eläinlääkärintodistuksia koskevista vaatimuksista (EUVL L 73, 20.3.2010, s. 1).
         
            (3)  Komission päätös 2007/777/EY, tehty 29 päivänä marraskuuta 2007, eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta (EUVL L 312, 30.11.2007, s. 49).
         
            (4)  Neuvoston direktiivi 2002/99/EY, annettu 16 päivänä joulukuuta 2002, ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä (EYVL L 18, 23.1.2003, s. 11).
         
            (5)  Komission täytäntöönpanopäätös 2013/426/EU, annettu 5 päivänä elokuuta 2013, afrikkalaisen sikaruttoviruksen tietyistä kolmansista maista tai niiden osista, joissa taudin esiintyminen on vahvistettu, unioniin kulkeutumisen estämiseksi annettavista toimenpiteistä ja päätöksen 2011/78/EU kumoamisesta (EUVL L 211, 7.8.2013, s. 5).
         
            (6)  Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista (EYVL L 24, 30.1.1998, s. 9).